Document ID: 31997R2616

KOMMISSIONENS FORORDNING (EF) Nr. 2616/97 af 16. december 1997 om ændring af forordning (EF) nr. 1445/95 om gennemførelsesbestemmelser for ordningen med import- og eksportlicenser for oksekød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved forordning (EF) nr. 2321/97 (2), særlig artikel 9 og 13, og
ud fra følgende betragtninger:
Ifølge artikel 7 i Kommissionens forordning (EF) nr. 1445/95 af 26. juni 1995 om gennemførelsesbestemmelser for ordningen med import- og eksportlicenser for oksekød og om ophævelse af forordning (EØF) nr. 2377/80 (3), senest ændret ved forordning (EF) nr. 2469/97 (4), skal der ved udførsel af produkter, for hvilke der er ansøgt om eksportrestitution, udstedes en eksportlicens med forudfastsættelse af restitutionen;
med henblik på en korrekt forvaltning af eksportmængderne, herunder de mængder frosset oksekød fra interventionslagre, der er bestemt til udførsel til visse tredjelande, men uden eksportrestitution, bør det fastsættes, at der skal udstedes eksportlicens ved udførsel af de i artikel 1, stk. 1, litra a), i forordning (EØF) nr. 805/68 omhandlede produkter samt produkter henhørende under KN-kode 0102 10, 1602 50 31 til 1602 50 80 og 1602 90 69;
som følge af den nye forpligtelse er det nødvendigt at gennemføre visse tekniske ændringer, for så vidt angår licensernes gyldighedsperiode, sikkerhedsbeløbet og omfanget af de periodiske meddelelser fra medlemsstaterne;
Forvaltningskomitéen for Oksekød har ikke afgivet udtalelse inden for den af formanden afsatte frist -
UDSTEDT FØLGENDE FORORDNING:
Artikel 1
I forordning (EF) nr. 1445/95 foretages følgende ændringer:
1) Artikel 7 affattes således:
»Artikel 7
Ved udførsel skal der for de i artikel 1, stk. 1, litra a), i forordning (EØF) nr. 805/68 omhandlede produkter samt for produkter henhørende under KN-kode 0102 10, 1602 50 31 til 1602 50 80 og 1602 90 69 udstedes en eksportlicens.«
2) Artikel 8 affattes således:
»Artikel 8
1. Ved udførsel af produkter, for hvilke der ansøges om licens og skal udstedes eksportlicens med forudfastsættelse af restitution, er licenser med forudfastsættelse af restitution gyldige i:
- 75 dage for produkter henhørende under KN-kode 0102 og 1602
- 30 dage for andre produkter
fra udstedelsesdatoen, jf. artikel 21, stk. 2, i forordning (EØF) nr. 3719/88.
Eksportlicenser for oksekødsprodukter, der er udstedt efter proceduren i artikel 44 i forordning (EØF) nr. 3719/88, er dog gyldige indtil udgangen af den fjerde måned efter den måned, hvori de faktisk blev udstedt, jf. artikel 21, stk. 2, i nævnte forordning.
2. Eksportlicenser uden forudfastsættelse af restitution er gyldige i:
- 45 dage for frosset oksekød fra interventionslagre
- 60 dage for andre produkter
fra udstedelsesdatoen, jf. artikel 21, stk. 1, i forordning (EØF) nr. 3719/88.
Licensansøgningen og licensen skal i rubrik 20 indeholde følgende angivelse:
- »Interventionsprodukter uden restitution« - forordning (EF) nr. 2616/97 for de i første led nævnte licenser
- »Uden restitution« for de i andet led nævnte licenser.
3. Licensansøgningerne og licenserne skal i rubrik 15 indeholde en beskrivelse af produktet og i rubrik 16 den tolvcifrede produktkode fra nomenklaturen over eksportrestitutioner for landbrugsprodukter samt i rubrik 7 indeholde en angivelse af bestemmelseslandet.
4. De i artikel 13a, stk. 2, i forordning (EØF) nr. 3719/88 omhandlede produktkategorier er anført i bilag III.«
3) Artikel 9 affattes således:
»Artikel 9
1. Sikkerhedsstillelsen for eksportlicenser med forudfastsættelse af restitution er på:
a) 44 ECU pr. dyr for levende dyr
b) 29 ECU pr. 100 kg for produkter henhørende under kode 0201 30 00 9100 i nomenklaturen over eksportrestitutioner for landbrugsprodukter
c) 16 ECU pr. 100 kg netto for andre produkter.
2. Sikkerheden for andre licenser end de i stk. 1 nævnte er på:
a) 7 ECU pr. dyr for levende dyr
b) 3 ECU pr. 100 kg netto for andre produkter.«
4) Artikel 10, stk. 1, affattes således:
»1. De i artikel 8, stk. 1, omhandlede eksportlicenser med forudfastsættelse af restitution udstedes på den femte arbejdsdag efter ansøgningens indgivelse, hvis Kommissionen ikke træffer de i stk. 2 omhandlede særlige foranstaltninger i den pågældende periode. Dog gælder førnævnte frist ikke for udførsler inden for rammerne af artikel 14a i forordning (EØF) nr. 3719/88.«
5) Artikel 11 affattes således:
»Artikel 11
1. For den udførte tolerancemængde, jf. artikel 8, stk. 4, i forordning (EØF) nr. 3719/88, ydes der ikke restitution, hvis udførslen sker på grundlag af den licens, der er omhandlet i artikel 8, stk. 1, og følgende angivelse er anført i licensen:
»Restitution gyldig for . . . tons (den mængde, licensen er udstedt for).«
2. Bestemmelserne i artikel 20, stk. 3, litra b), andet led, i Kommissionens forordning (EØF) nr. 3665/87 (*) finder ikke anvendelse på de særlige eksportrestitutioner, der ydes for udbenet kød, der er fremstillet inden for rammerne af Kommissionens forordning (EØF) nr. 1964/82 (**), når disse produkter er eller har været anbragt under den i artikel 5 i Rådets forordning (EØF) nr. 565/80 fastsatte ordning (***).
(*) EFT L 351 af 14. 12. 1987, s. 1.
(**) EFT L 212 af 21. 7. 1982, s. 48.
(***) EFT L 62 af 7. 3. 1980, s. 5.«
6) Artikel 13, stk. 1, affattes således:
»1. Medlemsstaterne meddeler Kommissionen følgende:
- hver mandag og torsdag senest kl. 12.00:
a) 1.1. licensansøgninger med forudfastsættelse af den i artikel 8, stk. 1, omhandlede restitution, eller at der ikke har været licensansøgninger
1.2. de i artikel 44 i forordning (EØF) nr. 3719/88 omhandlede licensansøgninger, eller at der ikke har været licensansøgninger
1.3. de i artikel 8, stk. 2, første led, omhandlede licensansøgninger
indgivet indtil den sidste arbejdsdag inden meddelelsesdagen
b) 1.1. de mængder, for hvilke der er udstedt licenser inden for rammerne af artikel 10, stk. 5, eller at der ikke er udstedt licenser
1.2. de mængder, for hvilke der er udstedt licenser som følge af de i artikel 44 i forordning (EØF) nr. 3719/88 omhandlede licensansøgninger, med angivelse af datoen for licensansøgningens indgivelse og bestemmelseslandet
indtil den sidste arbejdsdag inden meddelelsesdagen
c) de mængder, for hvilke eksportlicensansøgningerne er trukket tilbage i det i artikel 10, stk. 4, omhandlede tilfælde
- inden den 15. i hver måned for den foregående måned:
d) de i artikel 14a i forordning (EØF) nr. 3719/88 omhandlede licensansøgninger
e) de mængder, for hvilke der er udstedt licenser i henhold til artikel 8, stk. 1, men som ikke er blevet udnyttet
f) de mængder, for hvilke der er udstedt licenser i henhold til artikel 8, stk. 2, men som ikke er blevet udnyttet fuldt ud
g) de i artikel 8, stk. 2, andet led, omhandlede licensansøgninger.«
7) Bilag IV affattes som angivet i bilaget til nærværende forordning.
Artikel 2
Denne forordning træder i kraft den 2. januar 1998.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. december 1997.

Labels: 3
17